Consecinţele crizei Kosovo asupra extinderii NATO

 

Criza legată de Kosovo a produs o schimbare a percepţiei privind importanţa geostrategică a Europei de Sud-Est pentru viitorul Europei în ansamblu. Dimensiunea sudică a NATO a căpătat mai multă relevanţă probabil in detrimentul ţărilor baltice. Criza din Kosovo a produs totuşi două percepţii contradictorii:

· Pe de o parte, există o aşteptare amplificată în rândul liderilor politici din ţările vecine conflictului - România, Bulgaria, Slovacia şi Slovenia privind accesul la NATO în valul doi. Sprijinul politic şi logistic oferit de aceste ţări în timpul intervenţiei militare a NATO în Iugoslavia a creat mari aşteptări şi dorinţa legitimă ca această loialitate, manifestată, în cele mai multe cazuri în pofida sentimentului majoritar al propriilor populaţii, să fie compensată corespunzător:

· Pe de altă parte operaţia NATO în Kosovo a demonstrat că obţinerea şi menţinerea consensului Alianţei pentru misiuni în afara cadrului articolului 5 al Tratatului de la Washington nu este o chestiune uşoară. Unul dintre criteriile principale ale extinderii NATO este legat de păstrarea coeziunii Alianţei. De aceea, criza din Kosovo, care a creat temeri suplimentare privind şansele menţinerii coeziunii într-un NATO cu din ce în ce mai mulţi membri, va influenţa probabil modelul de lărgire a NATO în sensul încetinirii acestui proces. Acest lucru se referă la lărgirea formală, pentru că cea informală continuă şi chiar se accelerează- de exemplu, cu ocazia vizitei preşedintelui Clinton în Bulgaria, preşedintele Stoianov a anunţat plasarea unei baze NATO la Marea Neagră.

În ceea ce priveşte procesul de extindere pot fi considerate două modele:

1. Modelul de transformare a NATO într-un sistem pan-european de securitate. Organizaţia se va transforma într-o formulă mai flexibilă, cu garanţii şi angajamente mai relaxate, cu standarde de intrare mai puţin exigente. Consensul necesar pentru a acţiona va fi înlocuit cu participarea voluntară, după caz, a celor care doresc să ia parte la o anumită intervenţie ("coalitions of willing"):

2. Modelul tradiţional care va păstra standardele NATO din ultimii 50 de ani. Se va pune accentul pe coeziunea politică şi eficacitatea militară, regula consensului fiind păstrată. În acest caz, lărgirea NATO va fi un proces precaut, exigent şi deci lent.

Cea mai probabilă soluţie este totuşi una intermediară, care va permite NATO să păstreze standarde înalte de intrare în Alianţă, cu o extindere formală precaută, dar care va dezvolta coaliţiile voluntare ("coalitions of willing") în cadrul conceptului de securitate prin cooperare ("cooperative security"). Noul concept strategic adoptat la summitul NATO din aprilie a.c. de la Washington interpretează temerar articolul 4 al Tratatului NATO şi oferă posibilitatea unor intervenţii "în jurul şi în interiorul spaţiului euroatlantic", decise, după caz, de NATO, nu neapărat cu aprobarea Consiliului de Securitate, dar promovând, cu din ce în ce mai multă energie, paradigma suveranităţii individului care să înlocuiască suveranitatea statelor. Noul concept strategic lasă deschisă posibilitatea unor intervenţii militare nu numai în cazul unor conflicte etnice, dar şi, de exemplu, în cazul eşuării reformelor economice.

Această soluţie intermediară, de compromis, va permite formarea unui club NATO extins format din membri formali acoperiţi legal complet de Tratatul de la Washington şi membrii informali într-un sistem larg al securităţii prin cooperare. În acelaşi timp, această soluţie oferă mai mult spaţiu de manevră Identităţii de apărare europene, fără a o decupla, periculos pentru eficienţa relaţiei transatlatice, de NATO.

